Dioscorides Langobardus
"Dioscorides Langobardus", ita nuncupatus, est versio Latina operis Dioscoridis De materia medica, cuius textus in codice manuscripto bibliothecae publicae Bavaricae, siglo Monacensis Lat. 337, servatur. Versio fortasse saeculo VI in Africa septentrionali facta est. Hac versione usus est Marcellus Virgilius Adrianus, qui anno 1518 Florentiae apud haeredes Philippi Iuntae versionem eiusdem operis Latinitate renascenti confecit. Ille in praefatione versionis novae suae confessus est "habuisse nos tamen eius antiquissimum codicem Longobardicis literis scriptum antiquitatis egregium", ita nomen commune "Dioscoridis Langobardi" posterioribus suggerens.